
AVIZ

asupra propunerii legislative privind instituirea Programului național de prevenire și gestionare a înmulțirii populației de câini fără stăpân

În conformitate cu prevederile art. 94 din Regulamentul Camerei Deputaților, republicat, cu modificările ulterioare, Comisia juridică, de disciplină și imunități a fost sesizată, spre dezbatere și avizare, cu propunerea legislativă privind instituirea Programului național de prevenire și gestionare a înmulțirii populației de câini fără stăpân, trimisă cu adresa Plx. 660 din 20 octombrie 2020, înregistrată cu nr. 4C-13/1010 din 21 octombrie 2020.
Conform dispoziţiilor art. 75 alin. 1 din Constituţia României, republicată şi ale art. 91 alin. 9, pct. 1 din Regulamentul Camerei Deputaţilor republicat, Camera Deputaţilor este  Cameră decizională.

Senatul, în calitate de primă Cameră sesizată a respins, proiectul de Lege în ședința din 14 octombrie 2020.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în ședința online din 28 ianuarie 2021. 

Proiectul de Lege are ca obiect de reglementare instituirea Programului național de prevenire și gestionare a înmulțirii câinilor fără stăpân, ca instrument pus la dispoziția tuturor autorităților administrației publice locale, prin care se creează cadrul normativ ca acestea să poată interveni în colaborare cu Autoritatea Națională Sanitar Veterinară și pentru Siguranța Alimentelor, cu medicii veterinari cu liberă practică pe raza teritorială a respectivei autorități publice, precum și cu societatea civilă, în scopul prevenirii înmulțirii populației de câini fără stăpân.

Membrii Comisiei au examinat propunerea legislativă supusă avizării, expunerea de motive, avizul negativ al Consiliului Legislativ nr. 870 din 25 august 2020 și avizul favorabil al Consiliului economic și social nr. 7383 din data de 13 august 2020.


În urma dezbaterilor, Comisia juridică de disciplină şi imunităţi a hotărât, cu majoritate de voturi, avizarea negativă a propunerii legislative, având în vedere faptul că aceasta nu prevede sursele de finanțare a cheltuielilor bugetare, ceea ce contravine prevederilor art. 138 alin. (5) din Constituția României.

În raport de obiectul şi conţinutul reglementării, propunerea legislativă face parte din categoria legilor ordinare.

